Source: https://www.alkotmanybirosag.hu/sajtomegjelenes/husvet-utan-varhato-dontes-az-allamfo-inditvanyairol-a-magyar-nemzeti-bankrol-es-a-postai-szolgaltatasokrol-szolo-torvenyek-modositasaval-kapcsolatban-mti
Timestamp: 2020-05-25 23:09:26
Document Index: 8743306

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Húsvét után várható döntés az...
Húsvét után várható döntés az államfő indítványairól a Magyar Nemzeti Bankról és a postai szolgáltatásokról szóló törvények módosításával kapcsolatban (MTI)
Várhatóan húsvét után születik meg az Alkotmánybíróság döntése Áder János indítványairól, amelyekben a köztársasági elnök előzetes normakontrollt kért a Magyar Nemzeti Bankról, valamint a postai szolgáltatásokról szóló törvény módosításáról – közölte Bitskey Botond, az Alkotmánybíróság főtitkára az MTI-vel.
A törvény szerint ha az Alkotmánybíróság alkotmányellenességet állapít meg, a jogszabályt újra kell tárgyalnia a parlamentnek, ha pedig elutasítja az indítványt, akkor a törvényt az államfőnek haladéktalanul alá kell írnia.
Arra a kérdésre, hogy az Alkotmánybíróság mennyire van kötve az indítványokban foglaltakhoz, illetve vizsgálhatja-e a két törvénymódosítás államfői indítványban konkrétan meg nem jelölt részeit is, a főtitkár azt mondta: az Alkotmánybíróság vizsgálata kizárólag a megjelölt alkotmányossági kérelemre korlátozódik. A testület ugyanakkor „a jogszabálynak az indítványban megjelölt rendelkezésével szoros tartalmi összefüggésben álló más rendelkezését is vizsgálhatja és megsemmisítheti, ha ennek elmaradása a jogbiztonságot sértené″.
Bitskey Botond kitért arra is, hogy az Alkotmánybíróságnak az államfői indítvány beérkezésétől számított harminc napon belül kell döntést hozni, és ez a határidő április 8-án jár le. Húsvét után, határidőn belül meg fog születni a döntés – mondta.
Április második felében lejár Lenkovics Barnabás és Lévay Miklós mandátuma is.
A 2012 májusa óta hivatalban lévő Áder János eddig 4 törvényt utalt az Alkotmánybíróság elé, 23-at küldött vissza a parlamentnek, megfontolásra. Az MNB-ről, valamint a postai szolgáltatásokról szóló törvény módosítása a harmadik és negyedik eset, hogy Áder János előzetes normakontrollt kért. 2012 decemberében a választási eljárási törvény megszavazása után fordult a Alkotmánybírósághoz, 2015 májusában pedig az állami földvagyonról szóló törvénymódosítás megszavazásának és egyes rendelkezéseinek vizsgálatára kérte a testületet.
Az államfők a rendszerváltás óta eltelt negyedszázadban összesen 41 alkalommal küldtek megszavazott törvényt aláírás előtt előzetes normakontrollra az Alkotmánybírósághoz és 62 esetben küldtek vissza törvényt a parlamentnek megfontolásra.
Az MNB-törvény kivételes eljárásban elfogadott módosítása akár tíz évig korlátozná az nemzeti bank tulajdonában álló gazdasági társaságok és alapítványok adatainak megismerhetőségét. Az alapítványok esetében az előterjesztő ezt azzal indokolta, hogy létesítésükkel a vagyon olyan mértékben különül el, amely alapján az alapító által juttatott vagyon elveszíti közvagyon jellegét. Ezután éles vita alakult ki arról, hogy közpénznek tekinthetők és így megismerhetők-e a jegybank alapítványai által kezelt források.
Budapest, 2016. március 13., vasárnap (MTI)